钦定古今图书集成/明伦汇编/宫闱典/第097卷 > 《代公主让起新宅表》李峤
## 钦定古今图书集成/明伦汇编/宫闱典/第097卷 > 《代公主让起新宅表》李峤

臣妾言：“伏承圣慈，以妾居处褊狭，欲开拓宅北，更起
新第。恭闻睿旨，不胜惭惕。”陛下骨肉之爱，天至而溟
深；敦叙之风，日隆而月厚。乃复推心连萼，结念同胞，
方欲广沁水之庭除，增常山之版筑。虽殊恩曲奖，惠
泽实浸于肌肤；而妨公害私，谤讪恐盈于道路。况臣
妾承灵天妹，藉宠王姬，舆服亚于椒宫，上田方于茅
“社。甲第之当衢向术，并列三区；别庐之带水连山，将
盈万亩。深埒则可乘骐骥，高楼则唯待凤凰。常忧瞰
室之易灾，实惧满堂之难守。宁可更求轮奂，别构崇
深，扰闾里之甿黎，倾国家之府藏。且鬼神所福，常矜
于缺隅；贤圣垂箴，必诫于丰屋。孙叔辞良沃之土，晏
婴求湫隘之居。妾虽愚蒙，颇闻训典，实愿归师老氏，
以止足自防；仰慕周公，将逸豫为戒。但希安分于容
膝，非敢攀荣于润身。且坊为要冲，地当贵里，亩赁二
三十贯，居人四五百家。夺其近市之门闾，生其破家
之怨讟。虽下人之不语，岂愚妾之能安。”况妾之平生，
每存舍施。屈身济物，心所愿为；益己害人，情岂能处？
今麦苗虽盛，谷价未丰，家少粮储，人多菜色，但可劝
耕耘之业，未宜兴土木之工。伏乞俯察愚诚，傍询众
望，体东作之尤要，知西第之非急，收兹霈泽，惠被黎
蒸，则天下苍生，孰不欣幸？无任悾款屏营之至，谨遣
某官诣朝堂奉表陈请以闻。谨言。